7. FISCALITATE

1. 31977 L 0388: Directiva 77/388/CEE a Şasea Directivă a Consiliului din 17 mai 1977 privind armonizarea legislaţiilor statelor membre referitoare la impozitul pe cifra de afaceri - sistemul comun privind taxa pe valoarea adăugată: bază unitară de evaluare (JO L 145, 13.6.1977, p. 1), modificată ultima dată de:

- 32002 L 0038: Directiva 2002/38/CE a Consiliului din 7. 5. 2002 (JO L 128, 15.5.2002, p. 41).

Prin derogare de la articolul 12 alineatul (3) litera (a) din Directiva 77/388/CEE, Slovacia poate menţine a) un nivel redus al taxei pe valoarea adăugată de cel puţin 5% pentru furnizarea energiei termice utilizate de gospodării şi micile întreprinderi care nu sunt înregistrate pentru TVA pentru încălzire şi producţia de apă caldă, cu excepţia materiilor prime utilizate pentru generarea de energie termică, până la 31 decembrie 2008 şi b) un nivel redus al taxei pe valoarea adăugată de cel puţin 5% pentru prestarea de servicii de construcţii pentru locuinţe care nu sunt prevăzute în cadrul unui program social, cu excepţia materialelor de construcţii, până la 31 decembrie 2007.

Fără să aducă atingere unei decizii oficiale care urmează să fie luată conform procedurii stabilite în articolul 12 alineatul (3) litera (b) din Directiva 77/388/CEE, Slovacia poate menţine o rată redusă a taxei pe valoarea adăugată de minim 5% pentru furnizarea gazelor naturale şi a curentului electric timp de maxim un an de la data aderării.

În vederea aplicării articolului 28 alineatul (3) litera (b) din Directiva 77/388/CEE, Slovacia poate menţine scutirea de taxa pe valoarea adăugată pentru transportul internaţional de pasageri, menţionată la punctul 17 din anexa F la directivă, până la îndeplinirea condiţiei stabilite în articolul 28 alineatul (4) din directivă sau pe perioada în care scutirea respectivă este aplicată de oricare dintre actualele state membre, dacă această dată este mai apropiată.

2. 31992 L 0079: Directiva 92/79/CEE a Consiliului din 19 octombrie 1992 privind apropierea taxelor pe ţigări (JO L 316, 31.10.1992, p. 8), modificată ultima dată de:

- 32002 L 0010: Directiva 2002/10/CE a Consiliului din 12.2.2002 (JO L 46, 16.2.2002, p. 26).

Prin derogare de la articolul 2 alineatul (1) din Directiva 92/79/CEE, Slovacia poate amâna aplicarea accizei minime globale la preţul de desfacere cu amănuntul (toate taxele incluse) al ţigărilor din categoria de preţ cea mai cerută pe piaţă până la 31 decembrie 2008, cu condiţia ca în această perioadă Slovacia să-şi ajusteze în mod progresiv accizele în sensul atingerii accizei minime globale prevăzute de directivă.

Fără să aducă atingere articolului 8 din Directiva 92/12/CEE a Consiliului privind regimul general al produselor supuse accizelor şi privind deţinerea, circulaţia şi monitorizarea acestor produse [3] şi informând în prealabil Comisia, statele membre pot să menţină, pe perioada în care se aplică derogarea de mai sus, aceleaşi limite cantitative pentru ţigările susceptibile să intre pe teritoriul lor din Slovacia fără plata altor accize decât cele aplicate importurilor din ţări terţe. Statele membre care utilizează această posibilitate pot efectua verificările necesare cu condiţia ca acestea să nu afecteze buna funcţionare a pieţei interne.

[3] JO L 76, 23.3.1992, p. 1. Directivă modificată ultima dată de Directiva 2000/47/CE (JO L 193, 29.7.2000, p. 73).

--------------------------------------------------